*Tämä artikkeli käsittelee sarjakuvahahmoa. Muita merkityksiä on täsmennyssivulla.*

**Hulk** on Marvel-kustantamon luoma uskomattoman vahva supersankari. Hulkin ensiesiintyminen oli amerikkalaisen *Incredible Hulk* -lehden ensimmäinen numero toukokuussa 1962. Hahmon loivat Stan Lee ja Jack Kirby. 

Hulk on todellisuudessa nerokas tiedemies tohtori Bruce Banner (*Fantastic Four* -lehden numeroissa 25–26 Hulkin nimi vaihtui erehdyksessä **Bob Banneriksi** ja tästä syystä Bruce Bannerin nimi muuttui myöhemmin Robert Bruce Banneriksi), joka sai voimansa radioaktiivisen gamma-pommin räjähtäessä. Valtavan voimakas hahmo joutui usein lainvalvojien tai armeijan jahtaamaksi kaiken sen hävityksen vuoksi, jonka hän aiheutti. Vaikka hahmon ihonväri on muuttunut sarjan kuluessa, Hulk on yleisesti ottaen ollut vihreä. Stan Leen ensimmäinen versio Hulkista oli kuitenkin harmaa. Värittäjä Stan Goldberg kuitenkin väitti, ettei harmaus näkyisi kunnolla silloisten painoteknologisten rajoitusten vuoksi. Lee piti päänsä, jolloin Hulk ensimmäisessä numerossaan oli milloin minkäkin värinen – jopa vihreä. Niinpä seuraavassa lehdessä Hulk väritettiin vihreäksi (värittäjä ehdotti oranssia, mutta väri oli jo varattu Möykylle).

Hulk on yksi tunnetuimmista sarjakuvahahmoista populaarikulttuurin eri ilmentymissä. Hulk on esittänyt pääosaa useissa animaatioissa, yhdessä TV-sarjassa ja kolmessa kokoillan elokuvassa. 

Suomessa Hulk esiintyi ensimmäisen kerran Ihmesarjan numerossa 5 (1967) tarinassa *Hulk tapaa Bumerangin (osa 1/2)*.

Julkaisuhistoria
----------------

Tohtori Bruce Banner oli tiedemies, joka kehitteli Yhdysvaltain armeijalle gammasäteistä koostuvaa pommia. Pommia testattaessa Banner kuitenkin näki nuorukaisen nimeltään Rick Jones ajavan koealueelle autollaan. Banner juoksi hänen luokseen ja ehti juuri ja juuri heittää hänet suojaan, mutta jäi itse pommin vaikutukselle alttiiksi. Jostain syystä hän ei kuitenkaan kuollut vaan gammasäteily muutti hänet Hulkiksi, yksinkertaiseksi mutta äärettömän voimakkaaksi olennoksi.

Nimi Hulk tulee eräältä sotilaalta, joka huutaa: "*Fan out men! We got to find that – that Hulk!*" Stan Lee on myöntänyt että otti mallia paljolti Ihmenelosten Möykystä, mutta siinä missä Möykky on osa Ihmenelosten perhettä, on Hulk hylkiö, yhteiskunnan vieroksuma väkivaltainen olento joka kaipaa vain rauhaa ja hiljaisuutta. Yhteneväisyydet Robert Louis Stevensonin romaaniin Tohtori Jekyll ja Mr. Hyde ovat ilmeisiä. 

Aluksi Banner muuttui Hulkiksi öisin, mutta pian muutos alkoi tapahtua aina Bannerin suuttuessa tai hermostuessa. Alussa vain Bannerin persoonallisuus muuttui, ei hänen älykkyytensä. Nämä ominaisuudet ovat kuitenkin muuttuneet useasti sarjan edetessä. 

Aikaisissa Hulk-tarinoissa kenraali Thunderbolt Ross yritti useaan otteeseen kaapata ja tuhota Hulkin nk. "Hulkbusterien" kanssa. Kenraalin tytär Betty ihastui kuitenkin Banneriin ja kritisoi isäänsä Hulkin jahtaamisesta. Kenraalin oikea käsi majuri Glenn Talbot mutkistaa asioita entisestään rakastumalla Bettyyn. Alusta asti mukana on myös Bannerin pelastama nuorukainen Rick Jones, joka toimii vuosia Hulkin auttajana. Myöhemmin toinen nuorukainen nimeltään Jim Wilson ystävystyy myös Hulkin kanssa (Jim Wilsonin setä Sam Wilson on supersankari nimeltä Haukka. Jim kuoli myöhemmin AIDS:iin Hulkin auttamisyrityksistä huolimatta). 

Marvel julkaisi Hulkia vain kuusi numeroa ja lopetti sen sitten antaakseen tilaa Nick Furyn omalle lehdelle, *Sgt. Fury and His Howling Commandos*. Lehden lakkauttamisen jälkeen Jack Kirby vastaanotti kirjeen jossa selvisi, että eräs opiskelija-asuntola oli ottanut Hulkin maskotikseen. 

Lee ja Kirby huomasivat saavuttaneensa lukijakuntansa ja sijoittivat useasti Hulkin muiden sankarien lehtiin. Hulk oli jopa Kostajien perustajajäsen. Lopulta Hulk sai pysyvän sarjan *Tales to Astonish* -lehdessä ja viimein lehden nimi muuttui kuvaamaan pelkästään vihreän jätin seikkailuja. *The Incredible Hulk* -lehti syntyi ja jatkoi aina vuoteen 1999 asti, jolloin Marvel aloitti sarjan uudelleen ensimmäisestä numerosta. 

### Peter David

Vuonna 1986 Peter David aloitti sarjan käsikirjoittamisen ja pesti jatkui liki 12 vuotta. Davidin käsittelyssä sarja sai aivan uusia ulottuvuuksia ja hurjia juonenkäänteitä. Myös psykologisia aiheita alkoi esiintyä entistä enemmän. Alussa Banner oli hiljainen, ujo mies jonka pelätyt ja peitellyt tunteet tulivat esille Hulkin hahmossa. Peter David kuitenkin asetti Banneriin lukuisia sivupersoonia, joista vuosien varrella syntyi uusia olomuotoja Hulkille. 

David kirjoitti tarinan, jossa esitettiin Bannerin isän murhanneen vaimonsa ja käyttäneen sitten julmasti nuorta Banneria hyväkseen. Näistä padotuista tunteista syntyivät myöhemmin kaikki Hulkin eri olomuodot, kuten Harmaa Hulk (ks. alempaa), joka oli älykäs ja sekaantui rikollisiin toimiin Las Vegasissa nimellä Joe Fixit. 

Bannerin elämään mahtui kuitenkin myös onnellisia hetkiä. Peter Davidin tarinassa Betty ja Bruce menivät viimeinkin naimisiin. Myöhemmin Hulkilta voimansa saanut psykiatri Leonard Samson onnistui yhdistämään Bannerin persoonallisuudet ja näin parantamaan hänet. Tuloksena oli nk. Professori, jossa yhdistyi tasapainoisen Bannerin älykkyys ja uusi, entistä voimakkaampi Hulk. Hän johti Pantheon-nimistä organisaatiota johon kuului useita yli-inhimillisiä henkilöitä kuten Paris, Achilles, Ajax ja Hector. 

Älykäs Hulk jatkoi pitkään seikkailujaan, kunnes vuonna 1998 Marvel ehdotti Betty Bannerin tappamista. David vastasi idean olleen hyvä, koska hän oli juuri eronnut vaimostaan. Marvel kuitenkin halusi tarinan kautta tuoda takaisin alkuaikojen Tyhmän Hulkin. David kieltäytyi. Sarjaa jatkamaan palkattiin Joe Casey, joka teki kuten Marvel oli käskenyt. Banner menetti Bettyn ja taantui mykäksi ja typeräksi Hulkiksi. Sarja sai kuitenkin vain vähän suosiota ja se keskeytettiin. 

Myöhemmin eräät alan huippukäsikirjoittajat kuten John Byrne, Erik Larsen ja Bruce Jones ovat jatkaneet sarjaa, mutta kukaan heistä ei ole saanut sarjaan samanlaista jatkuvuuden tunnetta kuin Peter David. David palasi käsikirjoittajaksi vuodeksi, mutta lähti jälleen pois Marvelilta - omien sanojensa mukaan "uransa vuoksi".

### Planet Hulk ja World War Hulk

**Varoitus:  Seuraava kirjoitus paljastaa yksityiskohtia juonesta.**
Näihin aikoihin amerikkalaisissa lehdissä Illuminati ja YPKVV petkuttavat Hulkin satelliitille, josta hänet laukaistaan ulkoavaruuteen. Raivostunut Hulk huomaa miten Reed Richards ja Tony Stark selittävät videomonitorilla teon olevan kaikkien parhaaksi. Hulk oli tarkoitus saattaa rauhalliselle planeetalle, jossa hän ei voisi vahingoittaa muita tai itseään. Satelliitti kuitenkin imeytyy madonreikään ja rauhallisen planeetan sijaan Hulk päätyykin Sakaarin taisteluplaneetalle (juonikuvio on miltei sama kuin mitä Roy Thomaksen ja Herb Trimpen tarinassa, jossa Hulk päätyy **K’ai**-nimiselle planeetalle ja ihastuu prinsessa Jarellaan). Siellä matkustamisesta oudosti heikentynyt Hulk päätyy gladiaattoriksi ja voittaa vastustajansa murskaamalla Sakaarin kansalaisten ihailun. Lopulta Hulk perustaa kapinaliiton ja nousee planeetan kuninkaaksi. 

Monarkkina Hulk solmii useita rauhansopimuksia ja avioituu Caeira-nimisen gladiaattorin kanssa. Caieran odottaessa Hulkille lasta, Sakaarin tektonisen laatat vaurioituvat ja planeetta tuhoutuu tappaen miltei kaikki planeetalla olijat - mukaan lukien Caeiran ja tämän lapsen. 

Mielettömän raivostunut Hulk muistaa, mitä Illuminati teki hänelle ja lähtee pienen armeijan kanssa takaisin maapallolle avaruusaluksellaan. Hulkin tavoitteena on murskata kaikki, jotka juonittelivat häntä vastaan. Marvelin toimittaja Joe Quesada ilmoitti, että vuonna 2007 Marvelin julkaisut keskittyvät "World War Hulk" -tarinajatkumoon, jossa Hulk iskee Marvelin muita sankareita vastaan. Ensimmäisenä tekonaan Hulk matkustaa Kuuhun jossa hän kohtaa epäinhimillisten kuninkaan Mustan Salaman. Yrittäessään hyökätä Mustan Salaman kimppuun varoituksista huolimatta, Hulk saa maistaa Salaman tuhoisaa kuiskausta mutta uusien voimiensa takia hän vain hidastuu hetkeksi ja voittaa Salaman. Seuraavaksi Hulk palaa Maahan ja vaatii Illuminatia saapumaan paikalle ja New Yorkin evakuointia. Hän jatkaa matkaa läheiselle X-Kartanolle hakemaan Charles Xavieria ja saa vastaansa Ryhmä-X:än. Uusien voimiensa takia hän voittaa Ryhmän helposti ja pieksee Juggernautin tämän saatua voimansa takaisin suurempina kuin koskaan. Hulk säästää Xavierin ja Ryhmän hengen koska hänen mielestään M-päivän koetus oli mutanteille tarpeeksi. Palattuaan Manhattanille hän huomaa Rautamiehen alkaneen hyökkäyskannalle armeijan ja uuden Hulkbuster Armor MK II kanssa. Taistelu oli alussa tasaväkistä Rautamiehen puvun suunnattomien voimien takia. Jäädessään alakynteen Rautamies yritti tainnuttaa Hulkin nanoboteilla, mutta turhaan. Hulk kykeni raivoissaan hakkaamaan puvun käyttökelvottomaksi tuhoten samalla Stark-tornin.

Hulkin ilmenemismuodot
----------------------

Hulkin neljä eri inkarnaatioita. Myötäpäivään ylävasemmalta lähtien: Bruce Banner, Tyhmä Hulk, Harmaa Hulk ja Viisas Hulk/Professori.
Hulkia pidetään eri olentona kuin mitä Banner on. Hahmossa on kuitenkin suuri osa Bannerin vihaa, josta syntyneellä olennolla on kuitenkin eri persoonallisuus ja muistot. Hulkilla onkin ollut lukuisia eri ilmenemismuotoja – kaikki sidoksissa Bannerin psyykeen. 

* **Bruce Banner** – Keskeinen persoonallisuus, tunneköyhä nero, jonka älykkyystaso on niin korkea, ettei sitä voi mitata tunnetuilla testeillä. Banner on sarjan kuluessa muuttunut useiksi eri Hulkeiksi, mutta Hulkit voivat muuttua vain Bruce Banneriksi.

* **Tyhmä Hulk** – Tyhmä Hulk omaa nuoren lapsen älykkyyden ja temperamentin. Yleisesti Hulk viittaa itseensä kolmannessa persoonassa ja hokee haluavansa olla yksin. Tyhmä Hulk on useimmin vihreä ja ylikorostuneen lihaksikas apinamaisella kävelytyylillä. Tämä ilmenemismuoto saavutti useimmiten kaikkein suurimman voimatason.

* **Harmaa Hulk/Joe Fixit** – Harmaa Hulk toimi jonkin aikaa Las Vegasissa "gorillana". Harmaalla Hulkilla on keskimääräinen älykkyys, vaikka hän ajoittain osoittaakin nerokkuutta, johon vain Bannerin uskotaan pystyvän. Harmaa Hulk on ovela, hedonistinen, ylimielinen ja etäinen hahmo, jolla on kuitenkin vahvasti piilotettu omatunto. Harmaa Hulk kykenee tulemaan esille vain öisin, päivisin Banner ottaa vallan. Kaikista ilmenemismuodoista Harmaa Hulk on pienikokoisin (tosin normaalikokoista ihmistä paljon suurempi). Harmaa Hulk osoitti myös kommunikoivansa Bannerin kanssa, mutta tämä saattoi olla vain Hulkin mielikuvitusta. Päivisin Banner ei muistanut Hulkina olemisesta mitään.

* **Viisas Hulk/Professori** – Viisas Hulk on kaikkien edellisten ilmenemismuotojen yhteen sulautuma (tapahtui amerikkalaisessa Incredible Hulk -lehden numerossa 377). Tässä Hulkissa ei kuitenkaan ollut edustettuna kaikkia tiloja, sen sijaan vaikutti siltä, että Viisas Hulk edusti Bannerin ideaa täydellisestä minästä. Viisaalla Hulkilla oli Bannerin minuus ja älykkyys, Harmaan Hulkin oveluus ja Tyhmän Hulkin voimat ja kyvyt – hänen kasvonpiirteensä olivat kaikkein normaaleimmat ja muistuttivat kovasti Bannerin kasvoja.

* **Maestro** – Maestro on Hulk-versio tulevaisuudesta. Tämä Hulk on valloittanut koko ihmiskunnan, joka on sukupuuton partaalla jättimäisen ydintuhon seurauksena. Maestro on tummempi kuin normaali vihreä Hulk ja hänellä on parta ja pälvikalju. Hirvittävästi kohonneiden säteilyarvojen vuoksi Maestro on paljon voimakkaampi kuin Viisas Hulk (jonka Maestro kohtasi). Peter David kuitenkin ilmoitti useasti, ettei tämä ilmenemismuoto ole oikeastaan Bannerin persoonallisuus, vaan ainoastaan superroisto. Maestron tarina on nähty Suomessakin erikoisjulkaisussa nimeltään *Epätäydellinen tulevaisuus*.

Voimat ja varusteet
-------------------

Hulk on kenties Marvel-universumin voimakkain olento (jota ei lueta kosmisiin olentoihin koska voimakkain olento on Tuonpuoleinen). Hulk myös voimistuu periaatteessa jatkuvasti, koska hän imee maailmassa olevaa gammasäteilyä itseensä. Tämän vuoksi esimerkiksi Maestro oli paljon nyky-Hulkia voimakkaampi. Myös muilla gammasäteilystä syntyneillä olennoilla on tämä kyky, mutta vain Hulkilla se esiintyy voimatason nousuna. 

Näin ollen Hulk on elävä gammasäteilypatteri. Koska Hulkin solut ovat radioaktiivisen säteilyn kyllästämät, tapahtuu Hulkissa ajan myötä muutoksia, joista eräs on hänelle kehittynyt vedenalaisen hengityksen mahdollistava rauhanen. Tällainen hirviömäinen evoluutio mahdollistaa Hulkin sopeutumisen melkein millaiseen ympäristöön ja olosuhteisiin tahansa. Nick Fury onkin väittänyt, että Hulkin geneettinen muokkautuvaisuus mahdollistaa Hulkin adaptoitumisen jopa avaruuden oloihin. Mahdolliset muutokset tapahtuvat vaihtelevalla nopeudella. 

### Fyysinen voima

Väkivahva Juggernaut taistelemassa Hulkia vastaan.
Hulkin suurin voima on hänen mittaamattoman fyysinen voimakkuutensa, joka tekee hänestä Marvel-universumin ylivoimaisesti fyysisesti voimakkaimman hahmon. Nk. "Tyhmä Hulk" omasi perusvoimanaan n.100 tonnin nostokapasiteetin. Harmaa Hulk taas nosti normaalisti "vain" 75 tonnia. Hulkin voimataso kuitenkin nousee adrenaliinin myötä – esimerkiksi stressi ja viha aiheuttavat usein voimistumista. Kuuluisa sanonta meneekin: "Mitä enemmän Hulk suuttuu, sitä enemmän hän vahvistuu!" Tällaisessa tilassa Hulk kykenee nostamaan valtavia määriä ja tuhoamaan mitä tahansa materiaa. Salatut Sodat -tapahtumien aikana Hulk kannatteli helposti harteillaan 150 miljardia tonnia painavaa vuorta. Hulk on myös pysäyttänyt ja voittanut Juggernautin – teko, jonka pitäisi olla fysikaalisesti mahdotonta. Tämän lisäksi Hulk on taistellut myös monien Marvel-universumin voimanpesien, kuten Namorin, Möykyn ja Gladiaattorin kanssa ja voittanut jokaisen. 

Samaten Hulkin valtavien voimien ansiosta maapallon sankarit kykenivät pysäyttämään Onslaught-nimisen olennon – muiden sankarien pystyessä vain naarmuttamaan sen olemusta. Erään kerran Hulk tuhosi yhdellä iskulla kaksi kertaa maapallon kokoisen asteroidin. Hulk ei ole koskaan ajautunut äärirajoilleen kykyjensä kanssa – siksi hänen ylin voimatasonsa on mysteeri (vaikka Tuonpuoleinen ja Johtaja ovatkin maininneet sen olevan laskemattomissa). 

Lihastensa ansiosta Hulk kykenee myös lyömään kätensä nopeasti yhteen valtavalla voimalla, joka synnyttää murskaavan ääniaallon. Ääni ja siitä syntyvä paineaalto on tarpeeksi voimakas heittämään vihollisia pois Hulkin luota, sammuttamaan tulipaloja ja jopa kuurouttamaan ihmisiä. 

Lihastensa ansiosta Hulk kykenee myös liikkumaan hämmästyttävän nopeasti, hyppimällä voimakkailla jalkalihaksillaan liki 5 kilometrin matkoja yhdellä loikalla. Koska hänen voimansa voivat kuitenkin lisääntyä adrenaliinin myötä, Hulkin on todettu hyppäävän yli 1600 kilometriä yhdellä hypyllä.

### Kestävyys

Valtavan fyysisen voiman lisäksi Hulkilla on suunnaton kestävyys. Hulkin kestävyys kasvaa voimien lailla adrenaliinitason nousun myötä. Näin Hulk parantuu nopeammin ja hänen ihonsa muuttuu kovemmaksi. Hulkin kipukynnys on uskomattoman korkea, lisäksi hänen lihaksensa eivät eritä lainkaan maitohappoa; näin ollen hän ei väsy koskaan. Hän kestää äärimmäistä kuumuutta ja kylmyyttä; yli 1600 C° lämpötiloja ja tuhotessaan Las Vegasia Hulk kesti Liekin novatulen kuumuuden. Hulk on immuuni kaikille sairauksille (kuten AIDS:ille) ja myrkyille. Hän on sietänyt vaivattomasti osumia kenttätykistöstä, kranaateista ja ydinaseista, pudotuksia korkeuksista (kuten avaruudesta maapallon pinnalle) ja korkeataajuuksisia energiaiskuja ilman mitään vaurioita. 

Hulk paranemassa muutamassa sekunnissa Vektorin hyökkäyksen jälkeen.
Hulk kykenee regeneroimaan kudostaan uskomattomalla vauhdilla ja teholla. Hänen parannusvoimansa ylittävät kirkkaasti jopa Wolverinen. Taistellessaan Vektoria vastaan Hulkilta repeytyi irti suurin osa hänen kehonsa massasta niin, että osa lihaksista ja luita oli näkyvillä. Hulk kasvatti itsensä kuntoon muutamassa minuutissa. Myös Peter Davidin kirjoittamassa "*The End*" -tarinassa Hulkin söi elävältä torakkaparvi niin, että miltei koko hänen ruumiillinen massansa oli tuhottu. Hulk paransi kudoksensa ja kasvatti syödyt sisäelimensä takaisin vain 17 minuutissa.

### Muut voimat

Näiden voimiensa lisäksi Hulkilla on myös yliluonnollisempia voimia, kuten kyky nähdä astraalihahmoja (kuten Tohtori Oudon) ja kummallinen taito paikantaa synnyinpaikkansa New Mexicossa. Vision on myös maininnut Hulkin suuntavaiston olevan erinomainen tämän kaivaessa tunnelia maan alla. Hulkilla on myös valtavat psyykkiset voimat, jotka suojelevat häntä mentaalisilta iskuilta. Hän on useasti vastustanut mieleen kohdistuvia hyökkäyksiä joiltain Marvel-universumin voimakkaimmilta psyykikoilta. Äskettäin on myös selvinnyt, että Hulk omaa rauhasen, joka mahdollistaa hengittämisen veden alla. Hulk myös näkee pimeässä ja pystyy elämään avaruuden tyhjiössä.

Vastustajat
-----------

Sarjan aikana Hulkilla on ollut useita vihollisia, joista pääasiallisesti hahmoon yhdistettävät (kuten Johtaja ja Kuvotus) ovat myös saaneet voimansa gammasäteilyn kautta. Pääsääntöisesti Hulk on mitellyt voimiaan miltei kaikkien Marvel-maailman voimanpesien kanssa. Ohessa kuitenkin useimmiten Hulkiin yhdistettäviä vihollisia. 

* Bi-Peto, lintukansa aviaanien luoma androidi
* Imijä, Lokilta voimansa saanut vankikarkuri
* Johtaja, Hulkin arkkivihollinen
* Kehämestari, hypnotismin mestari
* Juggernaut, pysäyttämätön voimanpesä (useimmiten kuitenkin Ryhmä-X:n kimpussa)
* Kenraali Thaddeus "Thunderbolt" Ross, yksi Hulkin vanhimmista vastustajista
* Kuvotus, venäläinen agentti, joka altisti itsensä tahallaan gammasäteilylle
* Mielipuoli, Johtajan veli, joka on kehittänyt viha-/rakkaus-suhteen Hulkiin
* MODOK, AIM:in luoma ilkeä kyborgi
* Psyklop, hyönteismäinen julma valloittaja
* Sarvikuono, väkivahva sarvikuonoteemainen superroisto (vaikka Rhino yhdistetäänkin yhtä vahvasti Hämähäkkimiehen viholliseksi)
* Tyrannus, Myyrämiehen tavoin maanalainen hallitsija
* U-Foesit, avaruuslennolla voimansa saanut nelikko
* Vauhtifriikki, huumeaddiktiosta kärsivä palkkatappaja
* Wendigo, Kanadan erämaiden mystinen kannibaali
* Zzzax, sähköstä koostuva hirviö

Ultimate Hulk
-------------

Ultimate Marvel-sarjojen Hulkin loi Brian Michael Bendis ja piirtäjä Phil Hester. Tämä Hulk imee vaikuttimia teoilleen Bannerin alitajunnasta ja pyrkii esimerkiksi tuhoamaan ne, jotka ovat kohdelleet Banneria vääryydellä. Ultimate Hulk voimistaa myös muita tunteita, kuten himoa äärimmilleen. Taistelun tuoksinnassa Hulk latelee hävyttömyyksiä ja riettauksia. Useissa tarinoissa hänen mainitaan syöneen ihmisiä. 

Banner toimii tiedemiehenä YPKVV:lle ja Ylivertaisille. Hänen tehtävänään on kopioida ja luoda supersotilasseerumi, joka synnytti Kapteeni Amerikan. Banner edistyy kuitenkin hitaasti ja tyytymättömänä valtaviin budjettimenetyksiin aistii menettävänsä projektinsa. 

Muut Ylivertaiset pilkkaavat tiedemiestä ja entinen tyttöystävä Betty Ross pitää Banneria nahjuksena. Kyllästyneenä Banner sekoittaa Kapteeni Amerikan verta Hulk-seerumiin ja ruiskuttaa seoksen itseensä. Niin hän muuttuu harmaaksi Hulkiksi, joka lähtee Betty Rossin perään tuhoten esteet tieltään ja surmaten satoja ihmisiä. 

Hulk pieksee myös Ylivertaiset, kunnes Ampiainen ampuu pistonsa suoraan Hulkin aivoihin ja onnistuu näin kääntämään muutoksen. Lopulta Banner vangitaan Ylivertaisten päämajaan **Triskelioniin** ja pidetään rauhoittavissa.

Taistellessaan myöhemmin avaruusrotu chitaureja vastaan Kapteeni Amerikka käskee Bannerin heitettävän alas helikopterista, jotta stressi saisi aikaan muutoksen Hulkiksi. Kapteeni Amerikka provosoi Hulkin chitaurien komentajan kimppuun, jonka raivopäinen hirviö murskaakin ja syö suihinsa. 

Kapteeni Amerikka usuttaa tämän jälkeen Hulkin avaruuslaivaston kimppuun, josta Hulk tuhoaa tusinoittain aluksia.

**Varoitus:  Seuraava kirjoitus paljastaa yksityiskohtia juonesta.**
Huolimatta merkittävästä panoksestaan chitaurien uhan torjumisessa, Bannerin salaisuus vuotaa lehdistölle ja Banner tuomitaan yli 800 ihmisen murhaamisesta kuolemaan. Hank Pymin suunnitteleman rauhoittavan avulla tajuton Banner jätetään ajelehtimaan valtamerelle ydinlatauksen kanssa. Juuri ennen räjähdystä Banner kuitenkin herää ja pakenee. On luultavaa, että Pym teki rauhoittavastaan tarkoituksellisesti heikomman, jotta Banner säästyisi.

Hulk muissa medioissa
---------------------

### Televisio

Hulkin kenties kaikkein kuuluisin TV-versio oli amerikkalainen *The Incredible Hulk*-sarja, jossa näyttelijä Bill Bixby esiintyi David Bannerina ja kehonrakentaja Lou Ferrigno Hulkina. 

Sarjan päättyessä vuonna 1982 Hulk palasi samana vuonna lyhyeksi aikaa animaatiosarjan muodossa televisioon. Tuon ajan animaatiosarjoille tyypilliseen tapaan sarja hyödynsi paljon kuvamateriaalia jaksoissaan uudelleen – jokainen animaatio Bruce Bannerin muuntautumisesta Hulkiksi oli sama jaksosta toiseen. 

Vuonna 1996 Marvel Studios ja Saban Entertainment toivat Hulkin takaisin animaationa *The Incredible Hulk*-sarjassa. Sarjan ensimmäiset jaksot olivat huomiota herättävän synkkiä, mutta aiheet lievenivät ajan kuluessa.

### Elokuvat

Vuoden 2003 elokuvassa *Hulk* hahmolla on erilainen alkuperä. Hänen voimansa tulevat osittain kokeista, joita hänen isänsä teki hänelle. Elokuvan ohjasi Ang Lee ja Hulkia näyttelee elokuvassa Eric Bana.

#### Marvel Cinematic Universe

Edward Norton näytteli alun perin Bruce Banneria elokuvassa *The Incredible Hulk* (2008), Lou Ferrignon tehdessä Hulkin äänen. Mark Ruffalo kuitenkin korvasi hänet elokuvassa *The Avengers* (2012). Ruffalo esiintyi seuraavan Bannerin roolissa elokuvissa *Avengers: Age of Ultron* (2015), *Thor: Ragnarök* (2017), *Avengers: Infinity War* (2018) ja *Avengers: Endgame* (2019), tehden myös cameoita elokuvien *Iron Man 3* (2013), *Captain Marvel* (2019) ja *Shang-Chi and the Legend of the Ten Rings* (2021) lopputekstien välissä tai jälkeen näytetyssä kohtauksessa. Hän ääninäyttelee myös vaihtoehtoisten universumien variantteja Bannerista Disney+-animaatiosarjassa *What If...?* (2021–) ja palasi rooliinsa myös näytellyssä Disney+-sarjassa *She-Hulk: Attorney at Law* (2022).

### Videopelit

* Hulk esiintyy kahdella eri Capcomin tekemällä tappelupelillä, Marvel Super Heroes -pelissä ja Marvel vs. Capcom 2 -pelissä. Kummassakin Hulk on pelattava hahmo.
* Bruce Banner esiintyy Marvel: Ultimate Alliance -videopelissä NPC-hahmona. Koska Hulkin oikeudet omisti pelin tekohetkellä toinen yhtiö, ei nimeä Hulk voitu käyttää pelissä. Eräässä välivideossa tosin nähdään, miten Hulkmainen hahmo makaa raunioissa Latveriassa. Mikäli pelin osti Xbox 360:lle, sai Hulkin pelattavaksi hahmoksi lataamalla.

Hulkia näytelleet
-----------------

| **Vuodet** | **Näyttelijät** | **Sarjat** | **Elokuvat** | **Konsolipelit** |
| --- | --- | --- | --- | --- |
| 1966 | Max Ferguson | *Hulk* |  |  |
| 1977–198219851988–19901996–1997200820122015 | Lou Ferrigno | *The Incredible HulkBillyHämmästyttävät tarinatHulk* | *Hulk – Vihreä hurjimusThe Incredible Hulk: Death in the FamilyThe Incredible Hulk: MarriedHulkin paluuThe Trial of the Incredible HulkHulkin kuolemaThe Incredible HulkThe AvengersAvengers: Age of Ultron* |  |
| 1981 | Peter Cullen | *Spider-Man and His Amazing Friends* |  |  |
| 1982–1983 | Bob Holt | *The Incredible Hulk* |  |  |
| 1995–1998 | Andrew Jackson |  |  | *Marvel Super HeroesMarvel Super Heroes vs. Street FighterMarvel vs Capcom: Clash of the Super Heroes* |
| 1995–1996 | Ron Perlman | *IhmenelosetRautamies* |  |  |
| 2003 | Graig Robertson |  |  | *Hulk* |
| 2006–2010, 2013– | Fred Tatasciore | *Wolverine and the X-MenThe Avengers: Earth's Mightiest HeroesUltimate Spider-ManHulk ja M.Ä.I.S.K.:n agentitAvengers AssembleSpider-Man* | *Ultimate AvengersUltimate Avengers 2Next Avengers: Heroes of TomorrowHulk Vs* | *The Incredible HulkMarvel: Ultimate Alliance 2Marvel’s Midnight Suns* |
| 2006 | Mark Gibbon | *Ihmeneloset* |  |  |
| 2006 | Peter Lurie |  |  | *Marvel: Ultimate Alliance* |
| 2007 | Jess Harnell | *Drawn Together* |  |  |
| 2009–2010 | Travis Willingham | *The Super Hero Squad Show* |  | *Marvel Super Hero Squad* |
| 2010 | Rick D. Wasserman |  | *Planet Hulk* |  |
| 2012, 2015, 2017–2019, 2021–2023 | Mark Ruffalo | *What If...?She-Hulk: Attorney at Law* | *The AvengersAvengers: Age of UltronThor: RagnarökAvengers: Infinity WarAvengers: Endgame* |  |
| 2020 | Darin de Paul |  |  | *Marvel’s Avengers* |

### Bruce Banneria näytelleet

| **Vuodet** | **Näyttelijät** | **Sarjat** | **Elokuvat** | **Konsolipelit** |
| --- | --- | --- | --- | --- |
| 1966 | Paul Soles | *Hulk* |  |  |
| 1977–19821988–1990 | Bill Bixby | *Hulk* | *Hulk – Vihreä hurjimusThe Incredible Hulk: Death in the FamilyThe Incredible Hulk: MarriedHulkin paluuThe Trial of the Incredible HulkHulkin kuolema* |  |
| 1981 | Peter Cullen | *Spider-Man and His Amazing Friends* |  |  |
| 1982–1983 | Michael Bell | *The Incredible Hulk* |  |  |
| 1995–1996 | Ron Perlman | *IhmenelosetRautamies* |  |  |
| 1996–19972005 | Neal McDonough | *Hulk* |  | *The Incredible Hulk: Ultimate Destruction* |
| 2003 | Eric Bana |  | *Hulk* | *Hulk* |
| 2006 | Michael Massee |  | *Ultimate AvengersUltimate Avengers 2* |  |
| 2006 | Andrew Kavadas | *Ihmeneloset* |  |  |
| 2008 | Edward Norton |  | *The Incredible Hulk* | *The Incredible Hulk* |
| 2008 | Ken Kramer |  | *Next Avengers: Heroes of Tomorrow* |  |
| 2008 | Gabriel Mann | *Wolverine and the X-Men* |  |
| 2012–2013,20152017–20192021–2023 | Mark Ruffalo | *What If...?She-Hulk: Attorney at Law* | *The AvengersIron Man 3Avengers: Age of UltronThor: RagnarökAvengers: Infinity WarCaptain MarvelAvengers: EndgameShang-Chi and the Legend of the Ten Rings* |  |
| 2017 | Kevin Shinick | *Spider-Man* |  |  |
| 2020 | Troy Baker |  |  | *Marvel’s Avengers* |
| 2022 | William Salyers |  |  | *Marvel’s Midnight Suns* |

Lähteet
-------

1. ↑  *Starlog* #213 (2003). Starlog Group.
2. ↑  *Vihreä Mies Hulk* #5 (1985): Kustannus Oy Semic.
3. ↑  *The Incredible Hulk* #90. Marvel Comics.
4. ↑  *Incredible Hulk Annual #21 (1997). Marvel Comics.*
5. ↑  *Marvel Comics Presents* #52. Marvel Comics.
6. ↑  *Incredible Hulk Annual* #3 (1971). Marvel Comics.
7. ↑  *Incredible Hulk* #33. Marvel Comics.
8. ↑  *Fantastic Four* 535 (2006). Marvel Comics.
9. ↑  *MARVEL* #10 (1993). Kustannus Oy Semic.
10. ↑  *MARVEL* #9 (1995). Kustannus Oy Semic.
11. ↑  *Hulk* #445. Marvel Comics.
12. ↑  *MEGA* #1 (2004). Egmont Kustannus Oy.
13. ↑  *MEGA* #4 (2004) & #5 (2005). Egmont Kustannus Oy.
14. ↑  McWeeny, Drew: Exclusive: Marvel confirms they will hire new Hulk for *The Avengers* *HitFix*.  10.7.2010.  Arkistoitu 13.11.2016. Viitattu 13.11.2016. (englanniksi)
15. ↑  Finke, Nikki: Toldja! Marvel & Ruffalo Ink Hulk Deal *Deadline.com*.  23.7.2010.  Arkistoitu 18.6.2014. Viitattu 13.11.2016. (englanniksi)
16. ↑  IAR Exclusive: Mark Ruffalo Talks Marvel Cameos and the Future of The Hulk *IAmRogue.com*.  12.5.2013.  Arkistoitu 18.3.2016. Viitattu 13.11.2016. (englanniksi)
17. ↑  Ruffalo; Mark: A lot of folks have been asking about the Next Hulk. The next time you see my Hulk it will be in the *Avengers 2*. No plans for stand alone. *Twitter*.  6.3.2013.  Arkistoitu 30.10.2013. Viitattu 13.11.2016. (englanniksi)
18. ↑  Blickley, Leigh: Mark Ruffalo Wants To See Bruce Banner And Hulk Face-Off On Screen *The Huffington Post*.  23.10.2015.  Arkistoitu 3.1.2016. Viitattu 13.11.2016. (englanniksi)
19. ↑  Sciretta, Peter: Watch: All Of Your Marvel Phase 3 Questions Answered By Marvel Head Kevin Feige */Film*.  28.10.2014.  Arkistoitu 3.12.2016. Viitattu 13.11.2016. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hulk**.
* Hulkista Marvel-kustantamon kotisivuilla (englanniksi)
* Marvel Database Projectin sivuilla Bruce Bannerista (englanniksi)
* Artikkeli Hulkin suosiosta (Arkistoitu – Internet Archive) (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Hulk |
| --- |
|  |
| 
* Stan Lee
* Jack Kirby

 |
|  |
| Sivuhahmot | Amadeus Cho • Arabian Knight • Betty Ross • Bereet • Caiera • Marlo Chandler • Leonard Samson • Jarella • Rick Jones • Lyra • Sabra • Hulktar • Skaar • Warbound (Elloe Kaifi • Hiroim • Korg) |
|  |
| Viholliset | Kuvotus • Agamemnon • Amphibion • Bi-Peto • Brian Banner • Flux • Galaxy Master • Gremlin • Halflife • Hulkbusters • Johtaja • Mielipuoli • Maestro • Mercy • Miek • Ravage • Vauhtifriikki • Thaddeus Ross • John Ryker • Glenn Talbot • Tyrannus • U-Foesit • Wendigo • Zzzax • Xemnu |
|  |
| Televisiosarjat | 

|  |  |
| --- | --- |
| Näytellyt | *Hulk* (1977–1982) • *Hulkin paluu* (televisioelokuva, 1988) • *The Trial of the Incredible Hulk* (televisioelokuva, 1989) • *Hulkin kuolema* (televisioelokuva, 1990) • *She-Hulk: Attorney at Law* (2022) |
|  |
| Animaatiot | *Hulk* (1966) • *The Incredible Hulk* (1982) • *Hulk* (1996–1997) • *Hulk ja M.Ä.I.S.K.:n agentit* (2013–2015) |

 |
|  |
| Elokuvat | 

|  |  |
| --- | --- |
| Näytellyt | *Hulk* (2003) • *The Incredible Hulk* (2008) |
|  |
| Animaatiot | *Hulk vs.* (2009) • *Planet Hulk* (2010) |

 |
|  |
| Videopelit | *The Hulk* (1984) • *The Incredible Hulk* (1994) • *The Pantheon Saga* (1997) • *Hulk* (2003) • *Ultimate Destruction* (2005) • *The Incredible Hulk* (2008) |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kostajat |
| --- |
|  |
| 
* Stan Lee
* Jack Kirby

 |
|  |
| Alkuperäisjäsenet | 
* Ampiainen
* Hulk
* Muurahaismies
* Kapteeni Amerikka
* Rautamies
* Thor

 |
|  |
| Muut tunnetut jäsenet | 
* Elohopea
* Elosalama
* Fotoni
* Gilgamesh
* Goljatti
* Haukansilmä
* Haukka
* Hellcat
* Herkules
* Herra Fantastinen
* Hulktar
* Hämähäkkimies
* Hämähäkkinainen
* Ihmemies
* Ihmissoihtu
* Kapteeni Ihme
* Kimalainen
* Kristalli
* Kuukäärme
* Kuuritari
* Mantis
* Matkijalintu
* Miekkamies
* Mustahaukka
* Musta Leski
* Musta Pantteri
* Musta Ritari
* Möykky
* Namor
* Näkymätön nainen
* Oikeus
* Peto
* Purppuranoita
* Raivo
* Sersi
* Sotakone
* Sotalintu
* Thunderstrike
* Tigra
* Tohtori Druidi
* Triathlon
* Tulilintu
* Tulitähti
* Tähtikettu
* Vision
* Wolverine

 |
|  |
| Muut versiot ryhmästä | 
* A-Voima
* Atlaksen Agentit
* Kostajien Akatemia
* Länsirannikon Kostajat
* Mahtavat Kostajat
* Nuoret Kostajat
* Pimeyden Kostajat
* Salaiset Kostajat
* Suurten Järvien Kostajat
* Uudet Kostajat
* Ylivertaiset

 |
|  |
| Viholliset | 
* AIM
* Avaruusaave
* Galactus
* H.A.M.M.E.R.
* Hydra
* Immortus
* Kang Valloittaja
* Keräilijä
* Kreivi Nefaria
* Kriit
* Loki
* Mandariini
* MODOK
* Munapää
* Nebula
* Norman Osborn
* Pahuuden Mestarit
* Painovoima
* Paroni Zemo
* Punakallo
* Ronan Syyttäjä
* Skrullit
* Suurmestari
* Thanos
* Tohtori Doom
* Urakoitsija

 |
|  |
| Televisiosarjat | 
* *United They Stand*
* *Earth’s Mightiest Heroes*
* *Avengers Assemble*
* *Marvel Disk Wars: The Avengers*

 |
|  |
| Elokuvat | 

|  |  |
| --- | --- |
| Animaatiot | 
* *Ultimate Avengers*
* *Ultimate Avengers 2*
* *Next Avengers: Heroes of Tomorrow*
* *Avengers Confidential: Black Widow & Punisher*

 |
|  |
| Näytellyt | 
* *The Avengers* (2012)
* *Age of Ultron* (2015)
* *Infinity War* (2018) (tuotanto)
* *Endgame* (2019) (tuotanto)
* *The Kang Dynasty* (2026)
* *Secret Wars* (2027)

 |

 |
|  |
| Videopelit | 
* *Captain America and The Avengers*
* *Avengers in Galactic Storm*
* *Marvel: Avengers Alliance*
* *Marvel Avengers: Battle for Earth*
* *Disney Infinity: Marvel Super Heroes*
* *Lego Marvel’s Avengers*
* *Marvel’s Avengers*

 |

 |